**INFORMACIJA**

**O POSJETAMA DELEGACIJE**

**NARODNE SKUPŠTINE REPUBLIKE SRPSKE**

**SAVJETU FEDERACIJE I DRŽAVNOJ DUMI FEDERALNE SKUPŠTINE RUSKE FEDERACIJE I MINISTARSTVU INOSTRANIH POSLOVA RUSKE FEDERACIJE**

**(februar 2023 – novembar 2024. godine)**

* Delegacija Narodne skupštine Republike Srpske, predvođena predsjednikom Narodne skupštine dr Nenadom Stevandićem, boravila je na poziv predsjednice Savjeta Federacije Federalne skupštine Ruske Federacije Valentine Matvijenko u zvaničnoj posjeti Moskvi od 20. do 23. februara 2023. godine.

U skladu sa članom 23 Poslovnika Narodne skupštine Republike Srpske predsjednik Narodne skupštine dr Nenad Stevandić imenovao je članove delegacije koju su činili: narodni poslanici Igor Žunić, Dragomir Vasić i Darko Banjac, kao i generalni sekretar Narodne skupštine Boran Bosančić.

Tema sastanaka delegacije Narodne skupštine i Savjeta Federacije bili su odnosi Republike Srpske, Bosne i Hercegovine i Ruske Federacije, te načini jačanja bilateralnih i parlamentarnih odnosa. Predsjednik Stevandić je nakon sastanka izjavio da je postignut zajednički stav o potrebnom nastavku zalaganja za održavanje mira. Na sastanku je naglašeno da će Republika Srpska nastaviti da čuva svoju neutralnost, te da Ruska Federacija nikada nije uradila ništa što bi učinilo bilo kakvu štetu Bosni i Hercegovini. Predsjednik Narodne skupštine je naglasio da je privredne, kulturne i obrazovne aktivnosti potrebno staviti u prvi plan međusobne saradnje.

Predsjednik Stevandić je tokom sastanka izjavio da svi sukobi, na kraju, moraju voditi ka miru i dogovoru te da Republika Srpska svojim odlukama ne može komandovati u Bosni i Hercegovini, ali na bazi konsenzusa može sačuvati balans i između Evropske unije i drugih zemalja čiji su odnosi sa Rusijom trenutno pogoršani.

Tokom sastanka predsjednik Narodne skupštine je istakao da su odnosi Ruske Federacije i Republike Srpske stariji od ukrajinskog sukoba te da će Republika Srpska i dalje ostati neutralna u tom sukobu, kao i prema svim razmiricama koje se nje direktno ne tiču. Predsjednik Stevandić je posebno naglasio da je Republici Srpskoj najbitnije očuvanje mira i ustavnih kapaciteta Republike Srpske, u čemu ima podršku Ruske Federacije, čemu svjedoče rezolucije koje nisu usvojene zahvaljujući Ruskoj Federaciji, a koje nisu došle iz Bosne i Hercegovine već iz drugih zemalja.

Tema sastanka delegacije Narodne skupštine Republike Srpske sa predsjednikom Državne dume Ruske Federacije Vjačeslavom Volodinom bili su odnosi Republike Srpske, Bosne i Hercegovine i Rusije.

Predsjednik Stevandić je naglasio da Republika Srpska već dugo ima dobre odnose sa Rusijom i da je predstavila stavove o uspostavljanju mira i prekidu neprijateljstava, uz nadu da će se to ostvariti u bliskoj budućnosti. Republika Srpska ostaje neutralna i neće se pridružiti antiruskoj retorici, osuđujući pokušaje da je prikažu kao rusku platformu u Evropi jer ni Rusija to nikada nije zahtijevala. Predsjednik Stevandić je izrazio uvjerenje da će neutralnost Republike Srpske biti potvrđena u budućnosti, napominjući da manje države nemaju privilegiju da se miješaju u sukobe velikih država. Nakon sastanka, delegacija je prisustvovala plenarnoj sjednici Državne dume, gdje ih je predsjednik Volodin pozdravio, što je propraćeno aplauzom.

Delegacija Narodne skupštine Republike Srpske, na čelu sa predsjednikom dr Nenadom Stevandićem, sastala se u Moskvi sa Vladimirom Titovim, prvim zamjenikom ministra inostranih poslova Rusije i tom prilikom je razgovarano o političkoj situaciji i njenom uticaju na odnose Republike Srpske i Rusije. Predsjednik Stevandić je istakao da Republika Srpska vodi nezavisnu politiku u skladu sa nacionalnim interesima i odbacuje diktate spolja. On je odbacio tvrdnje da je Srpska „ruska platforma“ ili antievropska i potvrdio posvećenost ideji priključenja Evropskoj uniji što Rusija razumije i poštuje. Govoreći o rezolucijama Evropskog parlamenta, predsjednik Stevandić je naglasio da Republika Srpska nije obavezna da ih prati jer održava svoje nepromjenljive vrijednosti, odnosno vojnu i političku neutralnost i porodične vrijednosti, bez nanošenja štete Bosni i Hercegovini ili drugim zemljama.

Delegacija Narodne skupštine Republike Srpske na čelu sa predsjednikom dr Nenadom Stevandićem posjetila je moskovski Državni institut za međunarodne odnose, gdje su razgovarali sa rektorom Anatolijem Torkunovom. Predsjednik Stevandić je zatim održao predavanje o temi „Međunarodni ugovori kao garanti očuvanja mira u svijetu“, naglašavajući kako selektivno sprovođenje međunarodnih ugovora ugrožava stabilnost i ulogu Ujedinjenih nacija. Predsjednik Stevandić je zaključio da je budućnost svijeta u međusobnom razumijevanju i saradnji, te kritikovao cinično korišćenje „civilizacijskih i demokratskih vrijednosti“ koje vode ka neokolonijalizmu.

* Na poziv predsjednika Državne dume Vjačeslava Volodina delegacija Narodne skupštine Republike Srpske, predvođena predsjednikom Narodne skupštine dr Nenadom Stevandićem, boravila je u radnoj posjeti Moskvi od 17. do 22. marta 2024. godine. U skladu sa članom 23 Poslovnika Narodne skupštine Republike Srpske predsjednik Narodne skupštine dr Nenad Stevandić imenovao je članove delegacije koju su činili narodni poslanici: Igor Žunić, Darko Banjac, Srđan Todorović i Aleksandar Trninić.

Tokom sastanka predsjednici Nenad Stevandić i Vjačeslav Volodin potpisali su *Sporazum o saradnji između Državne dume i Narodne skupštine Republike Srpske*, čime su potvrdili izuzetnu saradnju Republike Srpske i Rusije. Sporazum predviđa osnivanje zajedničke komisije za saradnju dva parlamenta, a članovi navedene komisije su članovi delegacije koja je prisustvovala potpisivanju sporazuma. Ovom prilikom oba predsjednika su istakla da je razvoj međusobnih odnosa podržan od predsjednika Vladimira Putina i Milorada Dodika, te da je važno da parlamenti zakonski podrže njihove odluke u interesu građana.

Predsjednik Volodin je naglasio potrebu za novim formatima interakcije kako bi saradnja bila efikasnija, a predsjednik Stevandić je izrazio zadovoljstvo zbog unapređenja međusobnih odnosa. Predsjednik Volodin je takođe izjavio da Državna duma i Savjet Federacije planiraju zajednički apel povodom obilježavanja 25. godišnjice NATO bombardovanja Jugoslavije. Na kraju sastanka istaknuta je posvećenost prava na samoopredjeljenje, u skladu sa Poveljom Ujedinjenih nacija, nakon čega se predsjednik Stevandić obratio deputatima Državne dume.

Predsjednik Nenad Stevandić je u obraćanju Državnoj dumi u Moskvi naglasio zajedničke vrijednosti srpskog i ruskog naroda, posebno ističući slobodu, porodicu i pravo na suvereni izbor. Stevandić je osudio „antirusku histeriju“ i upozorio na opasnost od globalnog nametanja neoliberalnih vrijednosti, koje, po njemu, potkopavaju tradicionalne vrijednosti i suverenitet. Zahvalio je Rusiji za podršku Republici Srpskoj u međunarodnim institucijama i izrazio nadu za multipolarni svjetski poredak koji bi osigurao mir i stabilnost.

Na sastanku sa predsjednicom Savjeta Federacije Valentinom Matvijenko razgovarano je o političkoj situaciji u Republici Srpskoj i Bosni i Hercegovini. Predsjednik Stevandić je istakao da je zajednički stav da garanti Dejtonskog sporazuma imaju obavezu da štite prava entiteta i da spriječe narušavanje sporazuma kroz djelovanje neovlašćenih predstavnika, kao što je Kristijan Šmit. Predsjednik Stevandić je istakao da Republika Srpska kao ravnopravan entitet ima pravo da sam donosi odluke i da se bez Republike Srpske niti mogu mijenjati nikakvi akti niti donositi odluke koje mijenjaju ustavnu ili drugu strukturu BiH.

Delegacija Narodne skupštine posjetila je Fond za podršku javnoj diplomatiji „Gorčakov“ i učestvovala u panel-diskusiji o očuvanju tradicionalnih vrijednosti iz ruske i srpske perspektive. Predsjednik Stevandić je govorio o geopolitičkim promjenama i opasnostima neonacizma, dok je narodni poslanik Igor Žunić analizirao djelovanje visokog predstavnika. Nakon diskusije predsjednik Stevandić je izrazio optimizam da će se u novom, multipolarnom svijetu smanjiti nametanja i povećati saradnja, što bi poboljšalo poziciju Republike Srpske.

Tokom posjete Moskvi predsjednik Stevandić je razgovarao sa ministrom spoljnih poslova Ruske Federacije Sergejem Lavrovom i ministrom spoljnih poslova Srbije Ivicom Dačićem.

U sklopu posjete Moskvi predsjednik Narodne skupštine dr Nenad Stevandić i delegacija, zajedno sa potpredsjednikom Državne dume Aleksandrom Babkovim, položili su cvijeće na Grob neznanog junaka kod Kremljskog zida.

* Na poziv predsjednika Državne dume Vjačeslava Volodina delegacija Narodne skupštine Republike Srpske, predvođena predsjednikom Narodne skupštine dr Nenadom Stevandićem, boravila je u posjeti Moskvi od 6. do 9. novembra 2024. godine. U skladu sa članom 23 Poslovnika Narodne skupštine Republike Srpske predsjednik Narodne skupštine dr Nenad Stevandić imenovao je članove delegacije koju su činili narodni poslanik Srđan Mazalica i generalni sekretar Boran Bosančić.

Predsjednik Narodne skupštine Republike Srpske dr Nenad Stevandić razgovarao je sa predsjednikom Državne dume Vjačeslavom Volodinom o jačanju političke i ekonomske saradnje. Oba predsjednika su naglasila da se ta saradnja razvija zahvaljujući podršci predsjednika Vladimira Putina i Milorada Dodika, a da poslanici oba parlamenta imaju zadatak da podrže ovakve odluke svojih lidera. Predsjednik Stevandić je istakao da saradnja s Rusijom nije usmjerena protiv drugih, već se temelji na istoriji i zajedničkim vrijednostima. Istakao je otpor Republike Srpske prema sankcijama Rusiji i nadu u multipolarni svijet bez podjela. Predsjednik Volodin je dodao da je potrebno graditi pravedne odnose uz međusobno poštovanje, te omogućiti evropskim zemljama da razviju svoj puni potencijal. Na sastanku je dogovoreno da delegacija Državne dume posjeti Narodnu skupštinu Republike Srpske početkom 2025. godine, odnosno u terminu koji će biti naknadno dogovoren. Ovom prilikom je izražena spremnost da dvije strane usaglase plan rada Komisije za saradnju između Državne dume Federalne Skupštine Ruske Federacije i Narodne skupštine Republike Srpske koji bi bio potpisan tokom prvog narednog susreta dvije delegacije. Navedeni plan rada podrazumijevao bi formiranje u sklopu Komisije tri potkomisije, za ustavna i zakonodavno-pravna pitanja, za privredu i za društvena pitanja. Potkomisije bi se sastojale od članova Komisije za saradnju dva parlamenta.

Predsjednik Narodne skupštine dr Nenad Stevandić sastao se s predsjednicom Savjeta Federacije Valentinom Matvijenko. Tokom sastanka razmatrani su prethodni dogovori i saradnja u oblastima međunarodnog prava, privrede, društvenih nauka i savremenih tehnologija. Predsjednik Stevandić je naglasio da je saradnja sa Rusijom rezultat dugogodišnjih tradicionalnih veza te da nije usmjerena protiv drugih naroda, već uvažava specifičnosti Republike Srpske i međunarodnu situaciju. Takođe, osvrnuo se na međunarodni poredak i budućnost saradnje u pravcu boljeg razumijevanja i sigurnosti.

Predsjednica Matvijenko je izrazila zadovoljstvo razvojem međuparlamentarnog dijaloga i spremnost za bližu saradnju sa Narodnom skupštinom Republike Srpske, posebno u okviru međunarodnih parlamentarnih platformi. Ona je izrazila nadu da će Republika Srpska nastaviti sa jačanjem obostrano korisnih veza s Rusijom, uprkos pritiscima pojedinih zapadnih zemalja. Predsjednica Matvijenko naglasila je mogućnost i želju za povezivanjem lokalnih samouprava Ruske Federacije sa lokalnim zajednicama u Republici Srpskoj.

U sklopu posjete Moskvi predsjednik Narodne skupštine dr Nenad Stevandić i delegacija, zajedno sa potpredsjednikom Državne dume Aleksandrom Babkovim, položili su cvijeće na Grob neznanog junaka kod Kremljskog zida.

Predsjednik Narodne skupštine Republike Srpske dr Nenad Stevandić, nakon sastanka u Moskvi sa zamjenikom ministra inostranih poslova Rusije Aleksandrom Gruškom, izjavio je da Rusija razumije specifičnu poziciju Republike Srpske u BiH i njenu borbu za zaštitu imovine, ustavnog statusa i drugih prava. Predsjednik Stevandić je istakao da pokušaji nelegalnog visokog predstavnika Kristijana Šmita da oduzme prava Srbima u BiH, ugrožavaju njihovu neutralnost i samostalnost.

Predsjednik Stevandić je naglasio da Republika Srpska čuva svoj integritet i suverenitet i da je zadovoljan što Rusija razumije njenu poziciju. Republika Srpska ne ugrožava druge već želi da učestvuje u novom svjetskom poretku zasnovanom na miru i međusobnom poštovanju. Stevandić je dodao da je Republika Srpska otvorena za saradnju sa svim zemljama, ali ne želi da se svrstava u bilo koji politički blok.